Jim Carrey støtter ikke sin egen film
Carrey er sterkt engasjert i kampen for våpenkontroll, og som mange ble han sjokkert over den tragiske massakren ved Sandy Hook barneskole i Connecticut før jul i fjor. Før tragedien hadde han spilt inn filmen «Kick Ass 2», en oppfølger til filmen om en unggutt som ønsker å være superhelt. Den filmen tar Carrey nå avstand fra. «Jeg gjorde Kick Ass en måned før Sandy Hook, og nå kan jeg ikke med god samvittighet støtte graden av vold», skrev han på twitter i går. Han skriver videre at han beklager overfor de andre involverte i filmen. Carrey skriver at han ogikke skammer seg over den, men at hendelsene har fått ham til å endre mening. Uttalelsene fra Carrey har fått «Kick Ass»-skaper Mark Millar, som også er produsent for filmen til å reagere. Han skriver et langt innlegg på sin egen blogg hvor han lovpriser Carrey og hans innsats i filmen. Han forsvarer også filmen og skriver at han er forbløffet over skuespillerens plutselige holdningsendring til filmen. Millar understreker at «Kick Ass 2» er en fiksjonsfilm, ikke dokumentar, og at den fokuserer på konsekvensene av vold. - Dette er hans beslutning, men jeg har aldri trodd på at vold i fiksjonsfilm fører til vold i det virkelige liv, skriver han blant annet. Det er ikke kjent om Carrey vil droppe å stille opp for filmen når den skal lanseres som en av storfilmene senere i sommer. Filmen får norsk premiere 23. august. Se hvilke andre filmer som kommer på kino fremover her!
Produsentene av filmen «Kick Ass 2» har fått et pr-problem like før premieren. Jim Carrey, en av filmens stjerner, tar avstand fra filmen.